Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την υπογραφή και την προσωρινή εφαρμογή συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Κροατίας σχετικά με το σύστημα οικοσημείων που πρόκειται να εφαρμοστεί στη μεταφορά υπό καθεστώς κροατικής διαμετακόμισης μέσω της Αυστρίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η Ενδιάμεση Συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Κροατίας, αφετέρου, [1] συνήφθη στις 28 Ιανουαρίου 2002 και τέθηκε σε ισχύ την 1η Μαρτίου 2002. Στο Πρωτόκολλο 6 για τις οδικές μεταφορές υπό καθεστώς διαμετακόμισης που επισυνάπτεται στην εν λόγω Συμφωνία ορίζεται ότι από την 1η Ιανουαρίου 2003 εφαρμόζεται σύστημα οικοσημείων για τη μεταφορά υπό καθεστώς κροατικής διαμετακόμισης μέσω της Αυστρίας

[1] ΕΕ L330, 14.12.2001, σ. 003.

Σύμφωνα με τις διατάξεις του άρθρου 2 παράγραφος 2 στοιχείο β), η μέθοδος υπολογισμού και οι λεπτομερείς κανόνες και διαδικασίες διαχείρισης και ελέγχου των οικοσημείων πρόκειται να συμφωνηθούν με ανταλλαγή επιστολών μεταξύ των συμβαλλομένων μερών και θα συμβαδίζουν με τις διατάξεις του άρθρου 11 και του άρθρου 14 παράγραφος 2 του Πρωτοκόλλου αριθ. 9 της πράξης προσχώρησης της Αυστρίας, της Φινλανδίας και της Σουηδίας στην Ευρωπαϊκή Ένωση, το οποίο ρυθμίζει το σύστημα οικοσημείων που εφαρμόζεται στην Κοινότητα.

2. Οι διαπραγματεύσεις για την ανταλλαγή επιστολών πραγματοποιήθηκαν τον Ιούλιο και τον Νοέμβριο του 2002. Κατά τη διάρκεια των διαπραγματεύσεων οι υπηρεσίες της Επιτροπής ενημέρωναν και διαβουλεύθηκαν τα κράτη μέλη. Το συνημμένο κείμενο μονογραφήθηκε στο πλαίσιο της υποεπιτροπής μεταφορών που συστάθηκε σύμφωνα με την Ενδιάμεση Συμφωνία. Στο ίδιο πλαίσιο εξετάσθηκε η λειτουργία του καθεστώτος που εφαρμόσθηκε μεταξύ της Δημοκρατίας της Αυστρίας και της Δημοκρατίας της Κροατίας κατά τη διάρκεια του 2002 και δεν διαπιστώθηκε διακριτική μεταχείριση.

3. Η Συμφωνία ορίζει τον αριθμό οικοσημείων που θα χορηγηθούν για τα φορτηγά οχήματα της Δημοκρατίας της Κροατίας το 2003 με βάση την αρχή της "μη λιγότερο ευνοϊκής μεταχείρισης των κοινοτικών βαρέων φορτηγών οχημάτων". Προβλέπει επίσης κατάλληλα έγγραφα, διαδικαστικούς κανόνες και μεθόδους ελέγχου της διαχείρισης του συστήματος.

Η Επιτροπή καλεί το Συμβούλιο να αποφασίσει την υπογραφή και την προσωρινή εφαρμογή της συμφωνίας και να κινήσει τη διαδικασία σύναψής της. Προς το σκοπό αυτό, η Επιτροπή υποβάλλει στο Συμβούλιο τις εξής δύο προτάσεις:

1. Πρόταση για απόφαση του Συμβουλίου για την υπογραφή και την προσωρινή εφαρμογή συμφωνίας υπό μορφή ανταλλαγής επιστολών σχετικά με το σύστημα οικοσημείων που πρόκειται να εφαρμοστεί στη μεταφορά υπό καθεστώς κροατικής διαμετακόμισης μέσω της Αυστρίας

2. Πρόταση για απόφαση του Συμβουλίου για τη σύναψη της Συμφωνίας.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την υπογραφή και την προσωρινή εφαρμογή συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Κροατίας σχετικά με το σύστημα οικοσημείων που πρόκειται να εφαρμοστεί στη μεταφορά υπό καθεστώς κροατικής διαμετακόμισης μέσω της Αυστρίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71(1) σε συνδυασμό με το άρθρο 300 παράγραφος 2 πρώτη φράση της πρώτης υποπαραγράφου,

την πρόταση της Επιτροπής [2],

[2] ΕΕ C [...], [...], σ.[...].

Εκτιμώντας τα εξής:

(1) Η Επιτροπή διαπραγματεύθηκε συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Κροατίας σχετικά με το σύστημα οικοσημείων που πρόκειται να εφαρμοστεί στη μεταφορά υπό καθεστώς κροατικής διαμετακόμισης μέσω της Αυστρίας.

(2) Με την επιφύλαξη ότι πιθανόν θα συναφθεί αργότερα, πρέπει να υπογραφεί η συμφωνία που μονογραφήθηκε στις 15 Νοεμβρίου 2002.

(3) Πρέπει να προβλεφθεί η προσωρινή εφαρμογή της συμφωνίας από την 1η Ιανουαρίου 2003.

ΑΠΟΦΑΣΙΖΕΙ:

Άρθρο 1

Ο Πρόεδρος του Συμβουλίου εξουσιοδοτείται να ορίσει το(τα) πρόσωπο(α) που είναι αρμόδιο(α) να υπογράψει(ουν), εξ ονόματος της Ευρωπαϊκής Κοινότητας, τη συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Κροατίας σχετικά με το σύστημα οικοσημείων που πρόκειται να εφαρμοστεί στη μεταφορά υπό καθεστώς κροατικής διαμετακόμισης μέσω της Αυστρίας, με την επιφύλαξη ότι η συμφωνία θα συναφθεί αργότερα.

Tο κείμενο της συμφωνίας επισυνάπτεται στην παρούσα απόφαση.

Άρθρο 2

Η συμφωνία που αναφέρεται στο άρθρο 1 εφαρμόζεται προσωρινά από την 1η Ιανουαρίου 2003.

Άρθρο 3

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Bρυξέλλες, [...]

Για το Συμβούλιο

Ο Πρόεδρος